**prof. dr. Sonja Novak Lukanovič**

Prof. dr. Sonja Novak Lukanovič je diplomirala, magistrirala in doktorirala na Filozofski fakulteti Univerze v Ljubljani. Njena profesionalna kariera je razpeta med raziskovalnim delom na Inštitutu za narodnostna vprašanja v Ljubljani (INV) in pedagoškim delovanjem na Univerzi v Gradcu ter Filozofsko fakulteto Univerze v Ljubljani, kjer deluje na Oddelku za primerjalno in splošno jezikoslovje. Raziskovalna tematika, s katero se ukvarja, zajema področje uporabnega jezikoslovja s posebnim poudarkom na sociolingvističnih temah, ki obravnavajo družbene in jezikovne procese v okoljih, kjer se stikata dva ali več jezikov in kultur. Njena najpomembnejša in najodmevnejša dela se nanašajo na značilnosti dvojezičnih okolij in obravnavajo predvsem vprašanja izobraževanja, jezikovnega statusa, jezikovnih ideologij in stališč do jezikov ter strategij jezikovnega prilagajanja, ki zaznamujejo posamezne opazovalne situacije ob slovensko – italijanski, slovensko avstrijski ter slovensko – madžarski državni meji.